
Koprivnica, 29. listopada 2026.
 
Prehrana i Farmaceutika nositelji rasta Grupe Podravka u prvih devet mjeseci 2026.

U razdoblju od siječnja do rujna 2026. Grupa Podravka zadržala je rast prihoda i visoku profitabilnost ostvarivši poslovne prihode u iznosu 787,7 milijuna eura, što je 5,5 milijuna eura više u odnosu na usporedivo razdoblje prethodne godine. Normalizirana EBITDA iznosi 129,9 milijuna eura, a normalizirana neto dobit 57,6 milijuna eura. 

Rezultati ostvareni u prvih devet mjeseci potvrđuju da Grupa Podravka i u zahtjevnom poslovnom okruženju zadržava stabilno poslovanje, rast ukupnih prihoda i visoku razinu normalizirane profitabilnosti. Dobrim rezultatima posebno su pridonijeli segmenti Prehrane i Farmaceutike, dok su na segment Poljoprivrede utjecali nepovoljni tržišni i klimatski uvjeti.

„Grupa Podravka nastavila je ostvarivati stabilne rezultate te zadržala rast prihoda i visoku profitabilnost. Rezultati Prehrane i Farmaceutike dodatno potvrđuju snagu naših brendova, kvalitetu proizvoda i povjerenje potrošača na tržištima na kojima poslujemo. Istodobno, u Poljoprivredi smo poslovali u zahtjevnim okolnostima obilježenima nižim tržišnim cijenama i nepovoljnim vremenskim uvjetima. Unatoč tome, zahvaljujući unapređenju procesa i povećanju operativne učinkovitosti ublažili smo njihov utjecaj i nastavili ulagati u daljnji razvoj poslovanja“, poručila je Martina Dalić, predsjednica Uprave Podravke.

Segment Prehrane ostvario je 449,1 milijun eura prihoda, dok su prihodi od prodaje vlastitih brendova dosegnuli 408,1 milijun eura, što je 1,5 posto više nego u istom razdoblju prošle godine. Rast vlastitih brendova predvodili su Poslovni program Pekarstvo te potkategorija Kremni namazi i slastice gdje se ističe Lino Lada koja je ostvarila snažan rast na inozemnim tržištima, uključujući Njemačku, Poljsku i Češku.

Segment Farmaceutike ostvario je 140,8 milijuna eura prihoda, što predstavlja rast od 8,8 posto u odnosu na isto razdoblje prošle godine. Rast je zabilježen u svim kategorijama, pri čemu se posebno istaknuo Bezreceptni program s rastom od 19,2 posto na 22,5 milijuna eura prihoda.

Segment Poljoprivrede ostvario je 204,3 milijuna eura prihoda, što je 1,8 posto manje nego u istom razdoblju prošle godine. Na rezultat su prvenstveno utjecali pad tržišnih cijena svinja, tovne junadi i sirovog mlijeka te nepovoljni klimatski uvjeti i suša, koji su smanjili prinose pojedinih ratarskih kultura. Negativan utjecaj vanjskih čimbenika djelomično je ublažen povećanjem operativne učinkovitosti i unapređenjem proizvodnih procesa.

Unatoč izazovnim uvjetima, u pojedinim segmentima poljoprivredne proizvodnje ostvareni su vrlo dobri rezultati, uključujući prvu samodostatnost Podravke u proizvodnji paprike te vrlo dobre prinose pšenice i ječma. 

